চট্টগ্রাম, ১১ জুলাই (শীর্ষ নিউজ ডটকম): চট্টগ্রামে বেসরকারি টেলিভিশন চ্যানেল বাংলাভিশনের ক্যামেরাম্যান আলী আকবরকে শারীরিকভাবে লাঞ্ছিত করেছে আওয়ামী লীগের সন্ত্রাসীরা। আজ সোমবার সকালে হরতালের ফুটেজ ধারণ করায় এনায়েত বাজার ওয়ার্ড আওয়ামী লীগ সভাপতি শের মোহাম্মদের নেতৃত্বে এ হামলার ঘটনা ঘটে।  সাংবাদিক আলী আকবর জানান, সকাল সাড়ে ১০টার দিকে নগরীর এনায়েত বাজারে হরতালের ফুটেজ ধারণ করে তিনি পাশে জুবলী রোডের অফিসে উঠছিলেন। এ সময়  আওয়ামী লীগ সভাপতি শের মোহাম্মদের নেতৃত্বে কয়েকজন এসে জানতে চায় তার দোকান এবং গলির দৃশ্য কেন ধারণ করা হয়েছে। তারা তার শার্টের কলার চেপে ধরে মারধর শুরু করে। সিনিয়র কয়েকজন সাংবাদিক এর কারণ জানতে চাইলে শের মোহাম্মদের ছেলেরাসহ আওয়ামী লীগের একদল সন্ত্রাসী তাদের গালাগাল এবং বাংলাভিশনের অফিস ভেঙে ফেলার হুমকি দেয়। পরে সাংবাদিক নেতৃবৃন্দ নগর আওয়ামী লীগের সভাপতি সাবেক মেয়র এবিএম মহিউদ্দিন চৌধুরীকে এ বিষয়ে জানালে তিনি বলেন, শের মোহাম্মদ বেয়াদব। এ সময় তিনি তার বিচার করতে অপারগতা প্রকাশ করে আইনের আশ্রয় নিতে বলেন।  এদিকে  চট্টগ্রাম মেট্রোপলিটন সাংবাদিক ইউনিয়নের সভাপতি সামশুল হক হায়দরী, সাধারণ সম্পাদক মো. শাহনেওয়াজ, টিভি ক্যামেরাম্যান জার্নালিস্ট এসোসিয়েশন চট্টগ্রামের সভাপতি এনামুল হক ও সাধারণ সম্পাদক ফরিদ উদ্দিন এ ঘটনায় নিন্দা জানান। তারা অবিলম্বে সন্ত্রাসীদের গ্রেফতারের জন্য পুলিশ প্রশাসনের প্রতি দাবি জানান।  (শীর্ষ নিউজ ডটকম/এসআইএস/এসএস/১৩.০৭ঘ.)